b'\n_START_ARTICLE_\nOuija\n_START_PARAGRAPH_\nPlaca Ouija (sau Placa Spiritelor sau placa/plan\xc8\x99eta \xe2\x80\x9evorbitoare\xe2\x80\x9d) este o plac\xc4\x83 plan\xc4\x83 marcat\xc4\x83 cu literele alfabetului, numerele 0-9, cuvintele \xe2\x80\x9eDA\xe2\x80\x9d, \xe2\x80\x9eNU\xe2\x80\x9d, \xe2\x80\x9esalut\xe2\x80\x9d (ocazional) \xc8\x99i \xe2\x80\x9ela revedere\xe2\x80\x9d, \xc3\xaempreun\xc4\x83 cu diverse simboluri \xc8\x99i elemente grafice. Aceast\xc4\x83 plac\xc4\x83 folose\xc8\x99te o plan\xc8\x99et\xc4\x83 (o pies\xc4\x83 mic\xc4\x83 din lemn \xc3\xaen form\xc4\x83 de inim\xc4\x83) sau un indicator mobil pentru a indica mesajul unui a\xc8\x99a-zis spirit pe plac\xc4\x83 \xc3\xaen timpul unei \xc8\x99edin\xc8\x9be de spiritism. Participan\xc8\x9bii pun degetele pe plan\xc8\x99et\xc4\x83 \xc8\x99i aceasta este mi\xc8\x99cat\xc4\x83 deasupra pl\xc4\x83cii pentru a se crea cuvinte ca \xc8\x99i cum ar fi un mesaj din partea unui spirit. Termenul \xe2\x80\x9eOuija\xe2\x80\x9d este folosit generic pentru a se referi la orice tip de plac\xc4\x83 vorbitoare. Ouija este folosit\xc4\x83 \xc3\xaen special de cineva pentru a vorbi cu cineva care a murit. Primele referiri la metode de scriere automatic\xc4\x83 provin din China anilor 1100, \xc3\xaen timpul dinastiei Song. Metoda era cunoscut\xc4\x83 ca fuji (\xe6\x89\xb6\xe4\xb9\xa9), \xe2\x80\x9eplan\xc8\x99eta de scris\xe2\x80\x9d._NEWLINE_La sf\xc3\xa2r\xc8\x99itul secolului al XIX-lea, plan\xc8\x99etele au fost v\xc3\xa2ndute la scar\xc4\x83 larg\xc4\x83 ca o noutate. Oamenii de afaceri Elijah Bond \xc8\x99i Charles Kennard au avut ideea brevet\xc4\x83rii unei plan\xc8\x99ete v\xc3\xa2ndut\xc4\x83 ca o plac\xc4\x83 pe care era imprimat alfabetul. Patentul a fost \xc3\xaenregistrat la 28 mai 1890 la Oficiul de protec\xc8\x9bie al brevetelor \xc8\x99i, astfel, a fost inventat\xc4\x83 prima plac\xc4\x83 Ouija. Data apari\xc8\x9biei brevetului a fost 10 februarie 1891 \xc8\x99i a fost catalogat\xc4\x83 ca US Patent 446054. Bond era avocat \xc8\x99i inventator, el invent\xc3\xa2nd \xc8\x99i alte obiecte \xc3\xaen plus fa\xc8\x9b\xc4\x83 de acest dispozitiv.'